Politiet har mandag sigtet og efterlyst en 33-årig mand, som er far og mand til de dræbte.

Syd- og Sønderjyllands Politi efterlyser og sigter nu manden til den syriske kvinde, der sammen med sine døtre blev fundet dræbt i en fryser i en lejlighed i Aabenraa.

Der er tale om den 33-årige Hamid Farid Mohammed, der er fader til de nu afdøde børn på henholdsvis syv og ni år.

Politiet har forgæves forsøgt at komme i kontakt med manden, men mistankegrundlaget er nu så stort, at politiet tror, han har begået drabene. Derfor har Syd- og Sønderjyllands Politi i et grundlovsforhør in absentia ved Retten i Sønderborg fået manden sigtet for drabene, hvilket gør det muligt at efterlyse ham.

- Mistankegrundlaget har en karakter, som gør, at vi har valgt at bede retten om en kendelse for at få ham internationalt efterlyst, siger efterforskningsleder Bent Thuesen fra Syd- og Sønderjyllands Politi til TV 2 og tilføjer:

- Det er vores opfattelse, at han har kørt med taxa sidste på eftermiddagen fredag, og at han er blevet sat af ved Flensborg.

- Vi vil rigtig gerne tale med ham. Vi har en antagelse om, at han godt kan give os nogle oplysninger omkring, hvad der er sket i den lejlighed Bent Thuesen

Ifølge TV Syd fortæller politichefen, at de også har et bud på selve tidspunkterne for drabene.

- Vi kan derfor indsnævre drabstidspunktet til fredag mellem kl. 14 og 19. Det forudsætter, at det er faderen, der er drabsmanden, siger efterforskningsleder Bent Thuesen ved Syd- og Sønderjyllands Politi.

Til TV 2 siger Bent Thuesen, at man ikke er sikker på, at manden nødvendigvis er rejst til Syrien, der fortsat er hårdt plaget af krig.

- Han har jo flygtningestatus i Danmark, så han har jo på et tidspunkt vurderet, det ikke var trygt at være i Syrien.

Tror manden ved, hvad der er sket i lejligheden

Efterforskningsleder Bent Thuesen siger, at manden ikke er tidligere kendt af politiet, og at det ikke tyder på, at han lider af krigstraumer.

Om det er ham, der har slået sin familie ihjel vil Bent Thuesen ikke svare på, men han siger, at manden er meget vigtig for den videre efterforskning.

- Vi vil rigtig gerne tale med ham. Vi har en antagelse om, at han godt kan give os nogle oplysninger omkring, hvad der er sket i den lejlighed, siger Bent Thuesen.

Han kan og vil ikke komme ind på, hvordan kvinden og de to børn kan være blevet dræbt og siger, at det af praktiske årsager først kan lade sig gøre at obducere ligene senere på ugen. Ligene blev fundet hele, oplyser han.

Kvindens bror tippede politiet

Søndag omkring klokken 18 fik politiet en henvendelse fra den 27-årige kvindes bror, som i flere dage ikke kunne komme i kontakt med kvinden.

Efter henvendelsen rykkede politiet ud med en større styrke og skaffede sig adgang til lejligheden. Politiet antager, at kvindens bror havde haft grund til at være bekymret.

Ligene blev fundet i en lejlighed på Reberbanen i Aabenraa, hvor kvinden og de to børn boede. Faren har angiveligt ikke boet sammen med dem.

De dræbte havde flygtningestatus og har været i Danmark siden sidste sommer. De to børn gik i en nærliggende skole.